
Grozījumi Kredītu reģistra likumā
Izdarīt Kredītu reģistra likumā (Latvijas Vēstnesis, 2012, 92. nr.; 2013, 187. nr.; 2014, 26. , 214. nr.; 2017, 41. nr.; 2018, 3. nr.; 2020, 29. nr.; 2021, 110., 193. nr.) šādus grozījumus:
1.  Izteikt 19. pantu šādā redakcijā:
     
 "19. pants. (1) Valsts ieņēmumu dienestam ir tiesības saņemt reģistrā iekļautās ziņas par klientu – fizisko personu (rezidentu) – personas kodu un viņa saistībām: šā klienta saistību veidu, klienta līgumā noteikto klienta saistību apjomu, sākuma datumu un beigu datumu, faktisko izbeigšanās datumu, atlikumu, periodu, reģistra dalībnieku vai ierobežotu reģistra dalībnieku, kas šīs ziņas iekļāvis reģistrā, kā arī informāciju par klientu skaitu attiecīgajās klienta saistībās šādos gadījumos:
1) fizisko personu (rezidentu) izdevumu un ienākumu atbilstības analīzei;
2) valsts amatpersonu deklarāciju pārbaudei;
3) nodokļu administrēšanas darbību un nodokļu administrācijas pārbaudes nepieciešamības izvērtēšanai un veikšanai, ja nodokļu administrācijai atbilstoši tās rīcībā esošajai informācijai ir pamats uzskatīt, ka fiziskās personas (rezidenta) izdevumi varētu pārsniegt ienākumus.

(2) Šā panta pirmās daļas 1. un 2. punktā noteiktajos gadījumos Latvijas Banka reizi gadā līdz 1. februārim Valsts ieņēmumu dienestam elektroniskā veidā izsniedz šā panta pirmajā daļā minētās reģistrā iekļautās ziņas par klientu - fizisko personu (rezidentu) spēkā esošajām klienta saistībām par stāvokli iepriekšējā kalendāra gada 31. decembrī, ja:
1) šādu klienta saistību faktiskā atlikuma kopējais apjoms sasniedz vai pārsniedz 20 minimālās mēnešalgas;
2) klienta saistības radušās iepriekšējā kalendāra gada laikā un to sākotnējā apjoma kopsumma klienta saistību rašanās brīdī sasniedz vai pārsniedz 20 minimālās mēnešalgas.

(3) Šā panta pirmās daļas 3. punktā noteiktajā gadījumā Latvijas Banka izsniedz šā panta pirmajā daļā minētās reģistrā iekļautās ziņas par klienta - fizisko personu (rezidentu) spēkā esošajām un izbeigtajām klienta saistībām Valsts ieņēmumu dienestam ne vēlāk kā triju darbdienu laikā pēc Valsts ieņēmumu dienesta ģenerāldirektora, viņa vietnieka vai Valsts ieņēmumu dienesta ģenerāldirektora pilnvarotā struktūrvienības vadītāja vai viņa vietnieka nodokļu administrēšanā rakstveida pieprasījuma saņemšanas."
 
2. Izslēgt 21. panta pirmajā daļā skaitli un vārdu "19. un". 

